ტამინო

ტამინო-ამირ ტარეკ მუჰარამ ფუადი (დ. 1996 წლის 24 ოქტომბერი), რომელიც ცნობილია მონონიმით - ტამინო, არის ბელგიურ-ეგვიპტელი მომღერალი, მუსიკოსი და მოდელი. ის ეგვიპტელი მომღერლისა და კინოვარსკვლავის, მუჰარამ ფუადის შვილიშვილია.

ადრეული წლები
ტამინო-ამირ მუჰარამ ფუადი დაიბადა 1996 წლის 24 ოქტომბერს მორტსელში (ანტვერპენი, ბელგია), ბელგიელი (ფლამანდიელი) დედისა და ეგვიპტელი მამის ოჯახში. მისი მშობლები ერთმანეთს 1990-იან წლებში გვინეაში შეხვდნენ, სადაც დედამისი ანთროპოლოგიის ფაკულტეტ სტუდენტად ცხოვრობდა. წყვილი ბელგიაში დასახლდა, სადაც დაიბადნენ ტამინო და მისი ძმა, რამი. მშობლები ერთმანეთს მაშინ დაშორდნენ, როდესაც ტამინო 3 წლის იყო; ამის შემდეგ მამამისი ეგვიპტეში დაბრუნდა. ტამინო დედამ და ბელგიელმა ბებია-ბაბუამ აღზარდეს.

მისი პაპა (მამის მხრიდან) ცნობილი ეგვიპტელი მომღერალი მუჰარამ ფუადი იყო. ბავშვობაში ტამინო პიანინოზე უკრავდა. მასზე მუსიკალური გავლენა დედამ მოახდინა, რომელმაც ისეთი შემსრულებლები გააცნო, როგორებიც არიან The Beatles, ერიკ სატი, ფრედერიკ შოპენი, ასევე არაბული მუსიკა, რომელსაც იგი მამის მეშვეობით ეზიარა.

კარიერა
კომერციულ წარმატებამდე, 17 წლის ასაკში, ტამინო ვოკალს ამსტერდამის კონსერვატორიაში სწავლობდა.

2016 წლის ნოემბერში, ბელგიურმა ჯგუფმა Het Zesde Metaal ტამინო „Radio 1“-ის სესიაზე დასაკრავად მიიწვია. მისმა პირველმა სინგლმა, „Habibi“, დიდი შთაბეჭდილება მოახდინა და ის მაშინვე მოხვდა „Radio 1“-ის ეთერში.

2017 წელს ტამინომ Studio Brussels-ის ახალი მუსიკალური ნიჭის კონკურსში გაიმარჯვა. 2017 წლის 11 ოქტომბერს მან დაუკრა Ancienne Belgique-ში (ბრიუსელი), სადაც მას ზედმეტსახელად „ბელგიელი ჯეფ ბაკლი“ შეარქვეს. მას ასევე გამოსვლები ჰქონდა Palais 12-ში (ბრიუსელი), ფლამანდიური მუსიკალური ინდუსტრიის დაჯილდოებაზე და ამსტერდამის Melkweg-ში. 2017 წლის ზაფხულში ის მონაწილეობდა ბელგიისა და ნიდერლანდების სხვადასხვა ფესტივალზე, მათ შორის Rock Werchter-სა და Pukkelpop-ზე.

2018 წლის ზაფხულში ტამინომ ევროპის მრავალ ფესტივალზე დაუკრა, მათ შორის პარიზის Rock en Seine-ზე.

ამირი (Amir)
2018 წლის 19 ოქტომბერს ტამინომ გამოუშვა თავისი პირველი სრულფორმატიანი ალბომი „Amir“ (Arts & Crafts/Communion). ალბომში მას შეუერთდა ბრიუსელში მოღვაწე არაბი მუსიკოსების კოლექტივი სახელწოდებით Nagham Zikrayat — ორკესტრი, რომელიც ძირითადად ახლო აღმოსავლეთიდან ჩამოსული პროფესიონალი მუსიკოსებისგან შედგება, რომელთა უმეტესობამ ერაყიდან და სირიიდან ლტოლვილის სტატუსით დატოვა ქვეყანა.

ოქტომბრის ბოლოს მან ევროპული ტურის ფარგლებში ბრიუსელის დარბაზში, Ancienne Belgique, ანშლაგით ჩატარებული კონცერტი გამართა. 2018 წლის 8 ნოემბერს კი ის ისლანდიაში, ფესტივალზე Iceland Airwaves წარდგა.

BBC-მ ალბომს „ნილოსის ახალი ჟღერადობა (The New Sound of The Nile)“ უწოდა — ეს იყო ერთგვარი პატივისცემის გამოხატვა ტამინოს ბაბუასი, მუჰარამ ფუადის მიმართ. გამოცემა The Independent-მა „Amir“ 2018 წლის საუკეთესო 10 ალბომს შორის შეიყვანა. ტამინომ გერმანიაში, 2018 წლის Reeperbahn ფესტივალზე მოიპოვა Anchor პრემია, ბელგიაში კი MIA Awards-ის 5 ნომინაციაზე იყო წარდგენილი.

ტამინო მოხვდა Live Nation-ის პროექტში „Ones To Watch“, სადაც მის ხმაზე საუბრისას აღნიშნეს, რომ მისი „ფალსეტო ყოველგვარ მოლოდინს სცდება და აღწევს იმგვარ კრისტალურ სიწმინდეს, მხოლოდ ზეციური რომ შეიძლება ეწოდოს.“.

2019 წელს ტამინომ ოთხი კონცერტი გამართა SXSW ფესტივალზე — ეს იყო მისი პირველი გამოსვლები ჩრდილოეთ ამერიკაში, სადაც მან თავისი სინგლის, „Indigo Night“-ის ცოცხალი ვერსია Radiohead-ის ბას-გიტარისტთან, კოლინ გრინვუდთან ერთად შეასრულა. 10 მაისს ტამინომ გამოუშვა ცოცხალი ჩანაწერების ეპიზოდი (EP) სახელწოდებით „Live at Ancienne Belgique“. SXSW-ის შემდეგ ის დაბრუნდა ტურით ევროპაში, რომელიც მოიცავდა საფრანგეთს, დიდ ბრიტანეთს, გერმანიასა და ბუდაპეშტის Sziget-ის ფესტივალს. მან ასევე გამოაცხადა თავისი პირველი სტადიონის მასშტაბის შოუ 2019 წლის ნოემბერში, Lotto Arena-ზე.

ტამინო ასევე გამოჩნდა მოდის სამყაროში სუპერმოდელ ჟიზელ ბუნდჰენთან ერთად Missoni-ს 2019 წლის გაზაფხული-ზაფხულის კოლექციისთვის. პარიზის მოდის კვირეულის განმავლობაში ის მონაწილეობდა პროექტში „In Conversation“ მოდის სახლ Valentino-სთან ერთად და შეასრულა „Indigo Night“-ის სოლო ვერსია. ის ასევე მოხვდა Vogue Hommes-ის 2019 წლის მარტის ნომრის 14-გვერდიან ფოტოსესიაში, რომელიც ცნობილმა ფოტოგრაფმა, პაოლო როვერსიმ გადაიღო.

საჰარი (Sahar)
ორწლიანი პაუზის შემდეგ, 2022 წლის 27 აპრილს ტამინომ გამოუშვა „The First Disciple“ — პირველი სინგლი მისი მეორე სტუდიური ალბომიდან „Sahar“. 2022 წლის 7 ივნისს მან გამოუშვა მეორე სინგლი „Fascination“ და გამოაცხადა, რომ ალბომი 2022 წლის 23 სექტემბერს გამოვიდოდა.

2022 წლის 6 ივნისს ტამინომ გამოაცხადა, რომ 2022 წლის სექტემბერში განაახლებდა ჩრდილოეთ ამერიკისა და ევროპის ტურებს, რომელიც 2020 წელს გადადო.

ყოველი აისი მთაა (Every Dawn's a Mountain)
2024 წლის 15 ოქტომბერს ტამინომ გამოუშვა „Babylon“, პირველი სინგლი ახალი ალბომიდან „Every Dawn's a Mountain“. მომდევნო თვეებში მან გამოაქვეყნა სინგლები: „Dissolve“, „Sanctuary“ (დაწერილი და შესრულებული ამერიკელ მომღერალ-კომპოზიტორ მიცკისთან (Mitski) თანამშრომლობით, რომლის "The Land Is Inhospitable and So Are We" ტურს ის 2024 წლის დასაწყისში შეუერთდა) და „Willow“.

ალბომი სრულად 2025 წლის 21 მარტს გამოიცა, რასაც მოჰყვა ჩრდილოეთ ამერიკისა და ევროპის ტურნეს გამოცხადება.

სქოლიო